CELEX: 32014R0756
Language: el
Date: 2014-07-08
Title: Κανονισμός (ΕΕ) αριθ. 756/2014 της Ευρωπαϊκής Κεντρικής Τράπεζας, της 8ης Ιουλίου 2014 , που τροποποιεί τον κανονισμό (ΕΕ) αριθ. 1072/2013 (ΕΚΤ/2013/34) σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (ΕΚΤ/2014/30)

12.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 205/14
            
         ΚΑΝΟΝΙΣΜΌΣ (ΕΕ) αριθ. 756/2014 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 8ης Ιουλίου 2014
   που τροποποιεί τον κανονισμό (ΕΕ) αριθ. 1072/2013 (ΕΚΤ/2013/34) σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων
   
      (ΕΚΤ/2014/30)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
   Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1072/2013 της Ευρωπαϊκής Κεντρικής Τράπεζας (ΕΚΤ/2013/34) (2) τέθηκε σε ισχύ στις 27 Νοεμβρίου 2013 και θα εφαρμόζεται από την 1η Ιανουαρίου 2015 για την παροχή στοιχείων όσον αφορά τα επιτόκια των νομισματικών χρηματοπιστωτικών ιδρυμάτων (ΝΧΙ).
            
         
               (2)
            
            
               Ο κανονισμός (ΕΕ) αριθ. 1072/2013 (ΕΚΤ/2013/34) απαιτεί χωριστή παροχή στοιχείων όσον αφορά τον όγκο νέων εργασιών επαναδιαπραγματευθέντων δανείων, ενώ παράλληλα και η παράγραφος 4 του μέρους 13 του παραρτήματος II της κατευθυντήριας γραμμής ΕΚΤ/2014/15 (3) απαιτεί την παροχή στοιχείων όσον αφορά τα επιτόκια των επαναδιαπραγματευθέντων δανείων.
            
         
               (3)
            
            
               Το εννοιολογικό εύρος των επαναδιαπραγματευθέντων δανείων σύμφωνα με τον κανονισμό (ΕΕ) αριθ. 1072/2013 (ΕΚΤ/2013/34) είναι αναγκαίο να ευθυγραμμιστεί με την κατευθυντήρια γραμμή ΕΚΤ/2014/15, προκειμένου να διασφαλίζεται, αφενός, η προσήκουσα καταγραφή των δανείων που υφίστανται επαναδιαπραγμάτευση στη διάρκεια της περιόδου παροχής στοιχείων εντός της οποίας χορηγήθηκαν και, αφετέρου, η ακριβής παροχή στοιχείων για τον όγκο νέων εργασιών επαναδιαπραγματευθέντων δανείων στην περίπτωση των δανείων που δεν έχουν ακόμη εκταμιευτεί στο σύνολό τους αλλά εκταμιεύονται τμηματικά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση
   Στην ενότητα VI του μέρους 2 του παραρτήματος I του κανονισμού (ΕΕ) αριθ. 1072/2013 (ΕΚΤ/2013/34), το σημείο 22 αντικαθίσταται από το ακόλουθο κείμενο:
   
      
                  «22.
               
               
                  Στο πλαίσιο της χωριστής παροχής στατιστικών στοιχείων επιτοκίων των ΝΧΙ όσον αφορά τον όγκο νέων εργασιών επαναδιαπραγματευθέντων δανείων που χορηγήθηκαν σε νοικοκυριά και μη χρηματοοικονομικές εταιρείες, τα επαναδιαπραγματευθέντα δάνεια καταλαμβάνουν όλες τις νέες εργασίες δανείων, εκτός των ανακυκλούμενων δανείων, των υπεραναλήψεων και του χρέους μέσω πιστωτικών καρτών, τα οποία έχουν χορηγηθεί αλλά δεν έχουν αποπληρωθεί κατά το χρόνο της επαναδιαπραγμάτευσής τους.».
               
            
   Άρθρο 2
   Τελικές διατάξεις
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
   
      Φρανκφούρτη, 8 Ιουλίου 2014.
      
         
            Για το διοικητικό συμβούλιο της ΕΚΤ
         
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 318 της 27.11.1998, σ. 8.
   
      (2)  Κανονισμός (ΕΕ) αριθ. 1072/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (ΕΚΤ/2013/34) (ΕΕ L 297 της 7.11.2013, σ. 51).
   
      (3)  Κατευθυντήρια γραμμή ΕΚΤ/2014/15 της 4ης Απριλίου 2014 σχετικά με τη νομισματική και χρηματοπιστωτική στατιστική (εκδόθηκε στις 4 Απριλίου 2014 και είναι διαθέσιμη στον δικτυακό τόπο της ΕΚΤ www.ecb.europa.eu). Δεν έχει δημοσιευθεί ακόμη στην Επίσημη Εφημερίδα.